
Инвестициялық портфельді басқару жөніндегі қызметті 
ерекше реттеу режимін енгізу туралы

«Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 13-3-бабының                                 4-тармағына, Қазақстан Республикасы Президентінің 2019 жылғы                                        11 қарашадағы № 203 Жарлығымен бекітілген Қазақстан Республикасының Қаржы нарығын реттеу және дамыту агенттігі туралы ереженің 21-тармағы екінші бөлігінің 16) тармақшасына сәйкес, Қазақстан Республикасы Қаржы нарығын реттеу және дамыту агенттігінің Басқармасы ҚАУЛЫ ЕТЕДІ:
1. Инвестициялық портфельді басқару жөніндегі қызметті ерекше реттеу режимі мынадай арнаулы шарттармен енгізілсін:
1) ерекше реттеу режимінің қолданысы кезеңінде ерекше реттеу режиміне қатысушыларға Қазақстан Республикасы заңнамасының мынадай талаптары қолданылмайды: 
«Бағалы қағаздар рыногы туралы» Қазақстан Республикасы Заңының                     45-бабы 1-тармағының 3) тармақшасы; 
«Қаржы нарығы мен қаржы ұйымдарын мемлекеттік реттеу, бақылау және қадағалау туралы» Қазақстан Республикасы Заңының 4-бабы. 
Қазақстан Республикасының заңдарына сәйкес бағалы қағаздар нарығында өз қызметін жүзеге асыратын, Қазақстан Республикасының Қаржы нарығын реттеу және дамыту агенттігімен ерекше реттеу режимі шеңберінде қызметті жүзеге асыру туралы шарт жасасқан заңды тұлғалар ерекше реттеу режиміне қатысушылар болып табылады;
2) ерекше реттеу режимі шеңберінде қызметті жүзеге асырудың арнаулы шарттары: 
ерекше реттеу режиміне қатысушы Қазақстан Республикасы банк секторының қаржылық орнықтылығын арттыру бағдарламасы операторының активтерін сенімгерлік басқаруды жүзеге асырады; 
ерекше реттеу режиміне қатысушы мынадай өлшемшарттарға сәйкестікті қамтамасыз етеді: 
меншікті капиталдың мөлшері кемінде 35 000 000 000 (отыз бес миллиард) теңгені құрайды;
активтердің құны оның міндеттемелерінің мөлшерінен асады және кемінде 35 000 000 000 (отыз бес миллиард) теңгені құрайды;
клиенттер, кредиторлар алдында мерзімі өткен міндеттемелер, сондай-ақ бюджетке төленетін міндетті төлемдер бойынша берешек жоқ.
Осы тармақшада көзделген қаржылық көрсеткіштер соңғы аяқталған қаржы жылы үшін ерекше реттеу режиміне қатысушының жылдық қаржылық есептілігі негізінде айқындалады. 
3) ерекше реттеу режимінің қолданыс мерзімі бес жылды құрайды. 
2. Бағалы қағаздар нарығы департаменті: 
1) қабылданған шешім туралы ақпаратты Қазақстан Республикасы Қаржы нарығын реттеу және дамыту агенттігінің интернет-ресурсында орналастырсын;
2) Қазақстан Республикасының Қаржы нарығын реттеу және дамыту агенттігіне тиісті өтінішпен жүгінген ерекше реттеу режиміне қатысушылармен ерекше реттеу режимі шеңберінде қызметті жүзеге асыру туралы шарттар жасау жөніндегі іс-шараларды жүргізсін. 
3. Осы қаулының орындалуын бақылау Қазақстан Республикасы Қаржы нарығын реттеу және дамыту агенттігі Төрағасының жетекшілік ететін орынбасарына жүктелсін. 
4. Осы қаулы қабылданған күнінен бастап күшіне енеді.

